यू-१६ क्रिकेटका  विजेता खेलाडी सम्मानित
अघिल्लो साता मलेसियामा सम्पन्न एसीसी यू–१६ इस्ट जोन कपको उपाधि जितेको नेपाली टोलीका तीन जना खेलाडीलाई धनगढी उपमहानगरपालिकाका प्रमुख गोपाल हमालले सम्मान गरेका छन् ।
धनगढी — अघिल्लो साता मलेसियामा सम्पन्न एसीसी यू–१६ इस्ट जोन कपको उपाधि जितेको नेपाली टोलीका तीन जना खेलाडीलाई धनगढी उपमहानगरपालिकाका प्रमुख गोपाल हमालले सम्मान गरेका छन् ।धनगढी क्रिकेट एकेडेमीमा सोमबार आयोजित एक कार्यक्रममा हमालले नेपाली टोलीमा रहेका सुदूरपश्चिमका तीन जना खेलाडी विकेटकिपर ब्याटर आशिष लुहार, ओपनिङ ब्याटर नरेन भट्ट र अशोक धामीलाई एक कार्यक्रमकाबीच सम्मान गरेका हुन् । घरेलु टोली मलेसियामाथि २ सय २१ रनको सानदार जित निकाल्दै नेपालले लगातार तेस्रोपटक यू–१६ इस्ट जोनको उपाधि जितेको थियो । उक्त उपाधि जित्दा धनगढी क्रिकेट एकेडेमीकै नरेन भट्टले फाइनलमा शतक प्रहार गरेका थिए । यस्तै विकेटकिपर ब्याटर आशिष पनि धनगढी क्रिकेट एकेडेमीकै उत्पादन हुन् । अशोक बझाङका हुन् । एकेडेमीले सम्मान गर्दै उनीहरूलाई निःशुल्क प्रशिक्षण गराउनेसमेत घोषणा गरेको छ । तीनैजना खेलाडीलाई सम्मान गर्दै मेयर हमालले खेलाडीलाई बधाइ दिँदै ग्रासरुटको खेलकुद विकासमा धनगढी उपमहानगरपालिकाले लगानी गर्ने बताए । ‘यहाॅ प्रतियोगितामा पैसा खन्याउने, पैसा माग्ने गलत संस्कृति विकास भएको छ । तर हामीले खेलकुदको नर्सरीमा लगानी गर्नुपर्ने हो,’ हमालले भने, ‘प्रतियोगिता आयोजना सरकारले गर्ला तर धनगढीले खेलाडी उत्पादनमा जोड दिन्छ । ग्रासरुट लेभलको खेलकुद विकासमा हामी लगानी गर्छौं ।’मेयर हमालले एकेडेमीका अध्यक्ष सुवास शाहीले धनगढीलाई सिटी अफ क्रिकेट बनाउने परिकल्पना गरेको र त्यसलाई नीति तथा कार्यक्रममा समेटेको पनि बताए । एकेडेमीका व्यवस्थापक स्यामुअल न्यौपानेले सम्मानित तीनजनै खेलाडीहरुलाई बधाई दिँदै उनीहरूको निःशुल्क रूपमा एकेडेमीमा वर्षभरि प्रशिक्षणको व्यवस्था मिलाइएको बताए ।‘हाम्रो एकेडेमीका उत्पादनले अन्तर्राष्ट्रिय रूपमा उत्कृष्ट प्रदर्शन गर्दै आएको देशको पूरै खेलकुद क्षेत्रसँगै हाम्रा लागि ठूलो गर्वको कुरो हो,’ न्यौपानेले भने, ‘खेलाडीको मिहिनेतको सम्मान गर्दै आगामी खेलकुद जीवन अगाडि बढाउन सहज होस् भन्ने उद्देश्यले हामीले पूर्ण छात्रवृत्तिमा प्रशिक्षण गराउने भएका छौं ।’